《绛都春 荪友为西溟作松萱图，寿其母夫人，西溟属题于图侧》
清代·李良年

乡心一片。倩好手书得，墨光深浅。白发倚闾，萱影松风，双扉展。

年时午脍冰鱼馔。尽对客、茅斋蔬饭。而今遥忆，无端绽了，越衫慈线。

春半。江南迢递，甚燕草再绿、王孙归晚。旧树小园，反哺鸦雏，闲栖遍。

故人尽撤君羹返。想卖畚、吹箫都倦。争如拜母芦峰，麻姑酒暖。

作者简介：（1635—1694）清浙江秀水人，字武曾。诸生。与兄李绳远、弟李符并著诗名，时称三李。又与朱彝尊称朱李。诗初学唐人，持格律甚严。古文长于议论。曾举博学鸿儒科，罢归。有《秋锦山房集》。